ศบค.มท. ชี้แจงประเด็นการควบคุมการแพร่ระบาดของเชื้อให้ได้ เพื่อให้ธุรกิจเดินหน้าได้
นายสมคิด จันทมฤก โฆษกกระทรวงมหาดไทย ในฐานะผู้อำนวยการสำนักงาน ศบค.มท. เปิดเผยถึงกรณีมีสื่อรายงานว่านักวิชาการต่างๆ เรียกร้องให้รัฐบาลเร่งควบคุมการแพร่ระบาดของโรคโควิด-19 และกระตุ้นเศรษฐกิจ ซึ่งมีประเด็นข้อเรียกร้อง 6 ประเด็น โดยมีหนึ่งประเด็นที่เกี่ยวข้องกับสำนักงานปลัดกระทรวงมหาดไทย คือการเรียกร้องให้เร่งควบคุมเพื่อให้ธุรกิจเดินหน้าได้นั้น ชี้แจงว่า กระทรวงมหาดไทยในฐานะศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 กระทรวงมหาดไทย หรือ ศบค.มท. ได้มีบทบาทในการขับเคลื่อนมาตรการของ ศบค.และขับเคลื่อนข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับต่างๆ โดยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายฉัตรชัย พรหมเลิศ ปลัดกระทรวงมหาดไทย ได้สั่งการให้ผู้ว่าราชการจังหวัดทุกจังหวัด บูรณาการร่วมกับหน่วยงานในพื้นที่ เพื่อดำเนินการป้องกันและควบคุมการแพร่ระบาดอย่างเคร่งครัด โดยมีข้อสั่งการให้ทุกจังหวัดดำเนินการตาม 3 มาตรการสำคัญคือ มาตรการสกัดกั้นเชื้อจากต่างประเทศ อาทิ ในพื้นที่ชายแดนให้ผู้ว่าราชการจังหวัดประสานการปฎิบัติวางมาตรการร่วมกับหน่วยงานความมั่นคงในพื้นที่ให้เข้มงวด ควบคุมและป้องกันการลักลอบเข้าประเทศอย่างผิดกฎหมาย เพิ่มการลดตระเวนตลอด 24 ชั่วโมง หากพบการลักลอบให้ดำเนินการตามกฎหมายอย่างเคร่งครัด ขณะที่การปฎิบัติในพื้นที่ตอนในให้ประสานกับตำรวจภูธรจังหวัด สำนักงานตรวจคนเข้าเมือง และหน่วยงานที่เกี่ยวข้อง ตั้งจุดตรวจจุดสกัดและคัดกรองโรคบุคคล และการขนส่งสินค้าจากประเทศเพื่อนบ้าน ส่วนการปฎิบัติในพื้นที่หมู่บ้านและชุมชนให้ผู้นำในชุมชน อาสาสมัคร ร่วมกันตรวจสอบบุคคลที่เดินทางเข้ามาในหมู่บ้านและชุมชน หากพบแรงงานต่างด้าวเข้ามาอย่างผิดกฎหมายให้ประสานหน่วยงานมั่นคงดำเนินการตามกฎหมายทันที สำหรับจังหวัดชั้นใน ให้ตั้งจุดตรวจ จุดสกัด จุดคัดกรองโรคเช่นกัน โดยให้ประสานการปฏิบัติกับตำรวจภูธรจังหวัด และหน่วยงานที่เกี่ยวข้อง สกัดกั้นการเดินทางเข้าออก และการเคลื่อนย้ายแรงงานต่างด้าว / มาตรการป้องกันการแพร่ระบาดในประเทศทั้งจังหวัด และกรุงเทพมหานคร ข้อกำหนดฉบับที่ 20 ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ได้กำหนดพื้นที่สถานการณ์ออกเป็นพื้นที่ควบคุมสูงสุด 18 จังหวัด รวมกรุงเทพมหานครและพื้นที่ควบคุม 59 จังหวัด โดยมีมาตรการสำคัญ ได้แก่ ปิดพื้นที่เสี่ยง อาทิ ปิดสถานบริการ สถานประกอบการที่มีลักษณะคล้ายสถานบริการ สถานบันเทิง ผับ บาร์ คาราโอเกะ สถานประกอบกิจการอาบน้ำ สถานประกอบกิจการอาบอบนวด หรือสถานที่อื่นที่มีลักษณะคล้ายกัน , งดกิจกรรมเสี่ยง ห้ามการใช้อาคารหรือสถานที่ของโรงเรียนและสถาบัน การศึกษาทุกประเภทเพื่อการจัดการเรียนการสอน ห้ามการจัดกิจกรรมซึ่งมีการรวมกลุ่มของบุคคลที่มีจำนวนรวมกันมากกว่า 50 คน งดการจัดกิจกรรมทางสังคมในลักษณะที่เป็นงานสังสรรค์ งานเลี้ยง หรืองานรื่นเริง งดหรือเลี่ยงการเดินทาง และมาตรการรณรงค์ให้ประชาชนปฏิบัติตามมาตรการของกระทรวงสาธารณสุข ได้แก่ การเว้นระยะห่าง สวมหน้ากาก ล้างมือบ่อยๆ ตรวจวัดอุณหภูมิ ตรวจหาเชื้อโควิด-19 และใช้แอปพลิเคชันไทยชนะ/หมอชนะ อย่างเคร่งครัดนอกจากนี้ ตามข้อกำหนด ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ยังให้อำนาจผู้ว่าราชการจังหวัดโดยความเห็นชอบคณะกรรมการโรคติดต่อจังหวัดและผู้ว่าราชการกรุงเทพมหานครโดยความเห็นชอบคณะกรรมการโรคติดต่อกรุงเทพมหานคร สามารถออกประกาศหรือคำสั่งกำหนดมาตรการที่เข้มข้นมากกว่าข้อกำหนดได้ เพื่อให้เหมาะสมกับสถานการณ์ในพื้นที่ต่างๆ รวมทั้งยังมีศูนย์ปฏิบัติการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศปก.ศบค. ประชุมทุกวันเพื่อติดตามสถานการณ์ และสามารถแก้ไขปัญหาได้ทันต่อสถานการณ์เป็นรายพื้นที่ กรณีมีข้อแนะนำหรือคำสั่งเพิ่มเติม ศปก.ศบค. ก็จะมอบหมายให้ ศบค.มท. แจ้งให้จังหวัดและกรุงเทพมหานคร พิจารณาดำเนินการในส่วนที่เกี่ยวข้องต่อไป